Ståle Solbakken troede, at den var hjemme. At han havde hentet et af Paraguays allerstørste talenter, som kunne glide lige ind på den plads, som Benjamin Verbic med skiftet til Dynamo Kiev havde overladt.

Men Jesus Medina kom aldrig.

Og det faktum er noget, som på FC Københavns første træningsdag i Telia Parken små tre uger efter den mislykkede handel stadig lød til at kunne hidse københavnernes norske manager op.

»Vi er blevet taget i røven af nogle sydamerikanske agenter, så vi må se, hvad der sker i den sidste del af transfervinduet,« siger Ståle Solbakken, som påspørgsmålet, om der var tale om Jesus Medina, ikke havde lyst til at bekræfte.

»Jeg vil ikke fortælle, hvem det er. Det kan I selv regne ud. Men det var fodboldverdenen på sit værste. Agenter tænker kun på sig selv, og hvor meget de kan få. Ikke på spillerens udvikling,« lød det fra Ståle Solbakken.

Men det er altså ifølge BTs oplysninger den 20-årige Jesus Medina fra Libertad i Paraguay, som var udset til vinterens store indkøb. Og udset er måske endda en underdrivelse, for FC København havde alt på plads, da der ifølge Ståle Solbakken pludselig kom penge i vejen for en ellers sikker handel - og forvandlede nordmandens vin til vand. Jesus Medina endte med at skifte til ejerne bag Manchester City, som fluks sendte ham til deres amerikanske klub, New York City FC.

Vi har samlet alle målene fra 18. spillerunde af Premier League. Vis mere

»Vi havde en aftale med spilleren, og vi havde næsten en aftale med klubben. Det drejede sig kun om, hvordan betalingen skulle foregå. Det handler om, at der er nogle, som fik vældigt mange penge i egen lomme. Og så var det, som først var uaktuelt for spilleren, pludselig det bedste. Det kan jo ske, og jeg tror ikke, du får spilleren til at sige noget, men det var en meget kvalmende proces. For spilleren er det trist, hvis da ikke han havde løjet for os tre-fire uger før," siger Ståle Solbakken.

Jesus Medina forsvandt, og det gjorde flere ugers arbejde også for FC København, der har brugt vinteren på at hente målmanden Jesse Joronen i AC Horsens på en aftale, der først sender finnen til København til sommer, og derfor var der ingen nye spillere til den nye træning.

Men det skyldtes ikke nødvendigvis, at aftalen med Jesus Medina pludselig røg i vasken.

»Det var en uafhængig case. Vi har jagtet andre spillere samtidig, og vi er fortsat i dialog med dem. Men om det lykkes, kommer an på mange ting. Jeg kan ikke sige hvad, men der er lang tid til 1. februar. Samtidig er vi fuldt ud glade for den trup, der er her. Det kan blive vældigt meget bedre med dem. Så vi er rolige, men vi arbejder,« siger Solbakken og fortsætter.

»Det er ikke sådan, at vi bare skal have en spiller, men vi har tre emner, som, vi synes, er interessante. Så må vi se, hvad der lykkes.«

Og med udsigten til, at døren i FC København åbner indad i januar, er der samtidig også en god chance for, at der skubbes nogle den anden vej. Allerede efter kvalifikationen til Europa League 1/16-finalerne i det sene efterår raslede Ståle Solbakken med sablen. Han ville kigge videoer igennem og se, hvem der skulle være med på hans FCK-hold fremover - og ikke mindst hvem der ikke skulle.

Er der nogen, du er klar til at sende videre?

»Det kan godt ske, men det handler om det store billede. Vi skal jo ikke sætte os selv skakmat. Vi har et meget hårdt kampprogram især i starten med pokal og Europa League. Det skal vi også have med in mente,« siger Solbakken og uddyber.

»Der kan stadig forsvinde nogen, men det handler om, hvad der kommer ind. For nogle af spillerne kan det være en ny chance. Der bliver meget hård konkurrence på nogle af pladserne med Santander, der er tilbage uden skader. Falk er tilbage fra start. Jan Gregus ser også ud til at trives godt. Så konkurrencen på pladserne er meget større,« lyder det fra Ståle Solbakken.

Som trods skuffelsen over Jesus angiveligt ikke boykottede julen.